РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/523-15

10. децембар 2015. године

Б е о г р а д

**З А П И С Н И К**

**53. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 8. ДЕЦЕМБРА 2015. ГОДИНЕ**

Седница је почела у 12,30 часова.

 Седници је председаваo Петар Петровић, председник Одбора.

 Седници су присуствовали чланови Одбора: Велинкa Тошић, Тања Томашевић Дамњановић, Драган Пауновић, Балинт Пастор, Биљана Илић Стошић, Мирјана Андрић, Милетић Михајловић, Мехо Омеровић, Биљана Савовић, Неђо Јовановић и Живан Ђуришић.

 Седници нису присуствовали: Александар Мартиновић, Олгица Батић, Владимир Ђукановић, Балша Божовић и Јован Марковић, чланови Одбора, нити њихови заменици.

 На предлог председника Одбора, већином гласова утврђен је следећи

Д н е в н и р е д :

1. Разматрање Предлога закона о допуни Закона о Уставном суду, који је поднела Влада (број 7-3209/15 од 4. децембра 2015. године), у начелу;
2. Разно.

Пре преласка на рад по тачкама утврђеног дневног реда, чланови Одбора су већином гласова **усвојили** Записник са 52. седнице Одбора за правосуђе, државну управу и локалну самоуправу, одржане 3. новембра 2015.

**ПРВА ТАЧКА -** Разматрање Предлога закона о допуни Закона о Уставном суду, који је поднела Влада (број 7-3209/15 од 4. децембра 2015. године), у начелу.

 **Петар Петровић** је обавестио чланове Одбора да је 4. децембра 2015. године Влада доставила Народној скупштини Предлог закона о допуни Закона о Уставном суду и реч дао Јовану Ћосићу, начелнику Одељења у Министарству правде.

 **Јован Ћосић** је образложио разлоге за доношење Законом о допуни Закона о Уставном суду, посебно нагласивши да важећим законом није прописан рок у коме орган који је обавезан да исплати накнаду материјалне или нематеријалне штете може добровољно да плати материјалну или нематеријалну штету која је проистекла из усвајања уставне жалбе, што представља правну празнину, те да ће рок од четири месеца, који се установљава овим предлогом закона, уколонити постојећу правну празнину.

 Председавајући је отворио расправу у вези са овом тачком дневног реда, па како се нико од чланова Одбора није јавио за реч, предложио је да Одбор за правосуђе, државну управу и локалну самоуправу предложи Народној скупштини да прихвати наведени предлог закона.

 Чланови Одбора за правосуђе, државну управу и локалну самоуправу су **једногласно** одлучили да предложе Народној скупштини да прихвати Предлог закона о допуни Закона о Уставном суду, који је поднела Влада (број 7-3209/15 од 4. децембра 2015. године), у начелу.

 За известиоца Одбора на седници Народне скупштине одређен је Петар Петровић, председник Одбора.

**ДРУГА ТАЧКА** - Разно.

**Петар Петровић** је обавестио чланове Одбора да ће 8. децембра 2015. године, са почетком у 15,00 часова, односно одмах по утврђивању дневног реда Осме седнице Другог редовног заседања Народне скупштине у 2015. години, у Малој сали Дома Народне скупштине, Парламентарна канцеларија за буџет одржати презентацију и представаљње Предлога закона о буџету РС за 2016. годину, те је позвао заинтересоване чланове Одбора да присуствују наведеном скупу.

Такође, најавио је скорашњу седницу Народне скупштине на којој ће бити разматран сет правосудних закона.

 Седница је завршена у 12,45 часова.

СЕКРЕТАР ОДБОРА ПРЕДСЕДНИК ОДБОРА

 Сања Пецељ Петар Петровић